కొండను తవ్వి.. ఎలుకను పట్టి..
- పీఎంజీకేవైకి వచ్చింది వెయ్యి కోట్ల లోపే!
-మార్చి 31తో ముగుస్తున్న గడువు
చెన్నయ్ : పెద్ద నోట్ల రద్దు వ్యవహారం కొండను తవ్వి.. ఎలుకను పట్టిన చందంగా మారింది. పాత నోట్ల రూపంలో భారీగా డిపాజిట్‌ అయిన అప్రకటిత ధనంలో చాలా వరకు ప్రధాని మంత్రి గరీబ్‌ కళ్యాణ్‌ యోజన(పీఎంజీకేవై) కిందకు వస్తుందని మోడీ చెప్పారు. అయితే ఇప్పటివరకూ రూ. వెయ్యి కోట్లలోపే చేరినట్టు అధికారులు తెలిపారు. మార్చి 31తో పీఎంజీకేవై పథకానికి గడువు ముగుస్తుంది. అప్పటికైనా రూ.వెయ్యి కోట్లకు చేరుతుందని అధికారులు భావిస్తున్నారు. ఈ పథకం కింద ప్రకటించిన అప్రకటిత సొమ్ములో 45 శాతం పన్ను కింద చెల్లించాల్సి ఉంటుంది. అందులో 25 శాతం ఖాతాలోనే ఉంటుంది. అయితే ఆ మొత్తంపై ప్రభుత్వం వడ్డీ చెల్లించదు. నోట్లరద్దు అనంతరం తమ ఖాతాల్లో డిపాజిట్‌ చేసిన అప్రకటిత సొమ్మును ప్రకటించాలని ఈ ఏడాది జనవరి 1 నుంచి ఖాతాదారులకు అధికారులు సూచించారు. ఏప్రిల్‌ 1 తర్వాత నిబంధనలు మరింత కఠినతరమౌతాయని హెచ్చరించారు. గతేడాది నవంబరు 10 నుంచి డిసెంబరు 31 మధ్యలో రూ. 2.5 లక్షల కంటే ఎక్కువ మొత్తాలను డిపాజిట్‌ చేసినవారి వివరాలను ప్రాంతీయ ఆదాయశాఖ కార్యాలయాలకు పంపించామన్నారు.
మీ స్నేహితులకు రికమెండ్ చెయ్యండి